PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/ZK/3/1/060	Bratislava 21. júla 2008	

	Protimonopolný úrad Slovenskej republiky, odbor koncentrácií v správnom konaní číslo 0047/OK/2008 začatom dňa 24.06.2008 na základe návrhu podnikateľa LS Corp. so sídlom ASEM Tower (21F), 159 Samsung-dong, Gangnam-gu, Soul, Južná Kórea prostredníctvom Mgr. Tomáša Marettu, advokáta Advokátskej kancelárie Čechová & Partners so sídlom Štúrova 4, 811 02 Bratislava, vo veci udelenia výnimky zo zákazu vykonávať práva a povinnosti vyplývajúce z koncentrácie podnikateľov LS Corp. so sídlom ASEM Tower (21F), 159 Samsung-dong, Gangnam-gu, Soul, Južná Kórea a Superior Essex Inc. so sídlom 150 Interstate North Parkway, Atlanta, GA 30339, Spojené štáty americké až do nadobudnutia právoplatnosti rozhodnutia o nej

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci výnimky podľa § 10 ods. 16 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady            č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov zo zákazu vykonávať práva a povinnosti vyplývajúce z koncentrácie podnikateľov LS Corp. so sídlom ASEM Tower (21F), 159 Samsung-dong, Gangnam-gu, Soul, Južná Kórea a Superior Essex Inc. so sídlom 150 Interstate North Parkway, Atlanta, GA 30339, Spojené štáty americké zastavuje, pretože dôvod na konanie nebol daný.

Odôvodnenie:

	Dňa 24.06.2008 bola Protimonopolnému úradu, odboru koncentrácií (ďalej len „úrad“) doručená listom zaevidovaným pod č. 2441/2008 žiadosť podnikateľa LS Corp. so sídlom ASEM Tower (21F), 159 Samsung-dong, Gangnam-gu, Soul, Južná Kórea (do 30.06.2008 vystupoval pod obchodným menom LS Cable, k zmene došlo na mimoriadnom zhromaždení spoločnosti, ktoré sa konalo dňa 24.06.2008) (ďalej len „LS Corp.“) prostredníctvom Mgr. Tomáša Marettu, advokáta Advokátskej kancelárie Čechová & Partners so sídlom Štúrova 4, 811 02 Bratislava (ďalej len „právny zástupca“) podľa § 10 ods. 16 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady           č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) o udelenie výnimky zo zákazu vykonávať práva a povinnosti vyplývajúce zo vzniku koncentrácie, ktorá vznikla získaním nepriamej kontroly podnikateľom LS Corp. nad podnikom podnikateľa Superior Essex Inc. so sídlom 150 Interstate North Parkway, Atlanta, GA 30339, Spojené štáty americké (ďalej len „SE“), na základe Zmluvy a Plánu zlúčenia uzatvorenej dňa 11.06.2008 medzi LS Corp. a SE (ďalej len „Zmluva“). Dňa 30.06.2008 k Zmluve pristúpila spoločnosť Cyprus Acquisition Merger Sub., Inc. ako kupujúci, a to na základe Zmluvy o pristúpení uzatvorenou medzi spoločnosťami LS Cable, SE a Cyprus Acquisition Merger Sub., Inc. Predmetná žiadosť bola súčasťou oznámenia koncentrácie podnikateľov LS Corp. a SE.

	Na základe predmetnej žiadosti dňa 24.06.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov správne konanie vedené pod                        č. 0047/OK/2008 vo veci udelenia výnimky podľa § 10 ods. 16 zákona, o čom úrad listom č. 2636/PMÚ SR/2008 zo dňa 07.07.2008 prostredníctvom právneho zástupcu informoval podnikateľa LS Corp. 

	Predmetom žiadosti o udelenie výnimky podľa § 10 ods. 16 zákona je, aby podnikateľ LS Corp. mohol uskutočniť verejnú ponuku na kúpu všetkých vydaných akcií podnikateľa SE v súlade so Zmluvou, ktorú spoločnosť LS Corp. zaháji najneskôr do 02.07.2008, pričom ponuka na prevzatie uplynie dňa 30.07.2008, pokiaľ nedôjde k jej predĺženiu.

	Vychádzajúc zo skutočnosti, že správne konanie vo veci koncentrácie podnikateľov LS Corp. a SE, ktorá bola úradu oznámená dňa 24.06.2008 listom zaevidovaným pod č. 2441/2008, bolo rozhodnutím č. 2008/ZK/3/1/057 zo dňa 16.07.2008, zastavené, pretože uzatvorením Zmluvy nedošlo k naplneniu skutkovej podstaty § 9 ods. 1 zákona, a toto rozhodnutie nadobudlo právoplatnosť dňa 16.07.2008, úrad dospel k záveru, že žiadosť o udelenie výnimky zo zákazu vykonávať práva a povinnosti vyplývajúce zo vzniku koncentrácie podľa § 10 ods. 16 zákona je v danom prípade neopodstatnená a preto rozhodol tak, ako je uvedené vo výrokovej časti tohto rozhodnutia.

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

Rozhodnutie sa doručuje:

Mgr. Tomáš Maretta
Advokátska kancelária Čechová & Partners
Štúrová 4
811 02 Bratislava